På møbelforretningen Bolia på Grünerløkka i Oslo går salget så det suser. Etterdønninger fra finanskrisen er idag totalt fraværende og etterspørselen er stor. Butikksjef Berit Urke kan fortelle om kunder som kjøper ny sofa så ofte som annenhvert år.
Kristin Kabbe er på jakt etter nytt teppe til sin nye leilighet.
- Ja, vi er nok dessverre litt for glade i å bytte ut, sier butikkunde Kristin Kabbe til DN.no.
Kabbe er rådgiver i reklamebyrå og opptatt av både design og kvalitet. Det blir en god del møbelshopping når hun nå flytter fra en gammel loftsleilighet til nye og fasjonable Sørenga i Bjørvika.
- Det skal jo passe inn. Vi tenker ikke på samme måte som kanskje foreldregenerasjonen vår gjorde, nemlig at det vi kjøper skal vare i 20 år, påpeker hun.